དུས་རབས་བརྒྱད་པའི་སྐབས་ཀྱི་གནས་ཚུལ་འདི་བོད་ཀྱི་ལོ་རྒྱུས་ཁྲོད་རྙོག་འཛིང་ཆེ་ཤོས་ཀྱི་ལེའུ་ཞིག་ཡིན་ཞིང་།རྙོག་འཛིང་ཆེ་བ་དེའི་རྐྱེན་གྱིས་ལོ་རྒྱུས་དངོས་ཀྱི་གཟུགས་རིས་དག་ཤིན་ཏུ་མཐོང་དཀའ་བར་གྱུར་ཡོད།བལྟས་ཚོད་ལ་གནས་ཚུལ་འདི་ཆོས་ལུགས་བར་གྱི་འཐེན་ཁྱེར་གྱིས་བསླང་བ་ཞིག་ཡིན་པ་འདྲ་ནའང་།དོན་དངོས་སུ་གོ་ས་རྩོད་པའི་དབང་ཆའི་འཐབ་རྩོད་དང་དེ་དག་འབྲེལ་བའི་སྒེར་གྱི་ཁེ་ཕན་རྩོད་པའི་གཡུལ་འཐབ་ཞིག་ཡིན་པ་ལས་ཆོས་ལུགས་ཀྱི་འཐབ་རྩོད་ཅིག་མིན་ལ་ཡིན་ཐབས་ཀྱང་མེད་དེ་འཐབ་རྩོད་འདི་ལྟ་བུ་ནི་ཆོས་ལུགས་དེ་དག་གི་སྲོལ་གཏོད་པའི་སྟོན་པ་ཆེན་པོ་དེ་དག་གིས་ཡང་ཡང་བཀག་ཅིང་དོན་དུའང་སྡིག་ཉེས་འབའ་ཞིག་ཡིན་པས་སོ།རང་ཉིད་ཀྱི་ཁེ་ཕན་རྩོད་པའི་འཐབ་རྩོད་འདིའི་ཁྲོད་དུ་བཟང་ངན་གོ་ལྡོག་པའི་གནས་ཚུལ་ཚབ་ཆེན་མང་པོ་བྱུང་ཡོད་ཅིང་།བཙན་པོ་ཁྲི་སྲོང་ལྡེའུ་བཙན་ལ་མཚོན་ནའང་ཚེ་སྟོད་ལ་དེ་སྔོན་བོད་ཀྱི་བཙན་པོ་སུས་ཀྱང་བྱེད་མྱོང་མེད་པའི་ཆབ་སྲིད་སྲ་བརྟན་དང་མཐའ་མཚམས་རྒྱ་བསྐྱེད་ཀྱི་ཕྱག་ལས་རྒྱ་ཆེན་པོ་མང་པོ་གནང་བ་དང་།ཡང་སྐུ་ཚེའི་སྨད་ལ་འཇིག་རྟེན་ལ་སྙིང་པོ་མེད་པའི་གདམས་པ་མང་པོ་དོན་དུ་གཉེར་ནས་ཆོས་ཕྱོགས་ཀྱི་ཕྱག་ལས་མང་པོ་གནང་བ།དེ་བཞིན་དུ་བློན་པོ་རྣམས་ལའང་གོ་ས་ཆེ་ཆུང་གི་འགྱུར་ལྡོག་མང་པོ་བྱུང་བ་སྟེ།འགའ་ཞིག་གིས་ཚེ་སྟོད་ལ་གཅེས་སྲོག་འབེན་དུ་བཙུག་སྟེ་མཐའ་མཚམས་སུ་དམག་དྲངས་ནས་གདོང་དམར་བོད་ཀྱི་དམག་དཔུང་གི་ཟིལ་ཤུགས་ཁྱིམ་མཚེས་རྒྱལ་ཁབ་སུས་ཀྱང་བཟོད་དཀའ་བའི་ཚད་དུ་བསྐྱལ་བ་དང་།ཚེ་སྨད་ལ་ཉེས་མེད་ཉེས་འགེལ་དང་རང་ཁྱིམ་རང་ལ་མི་དབང་བའི་ཉེས་ཅན་དུ་གྱུར་བ།ཆོས་པ་རྣམས་ཀྱི་ནང་ནས་ཀྱང་འགའ་ཞིག་མཆོད་རྫས་ནས་གདོན་རྫས་སུ་གྱུར་བ་དང་འགའ་ཞིག་མགྲོན་པོ་ནས་ཁྱིམ་བདག་ཏུ་གྱུར་པ་སོགས་འགྱུར་བ་ཤིན་ཏུ་ཆེན་པོ་དང་མང་པོ་མང་པོ་ཞིག་བྱུང་ཡོད་པའི་ནང་ནས་སྐབས་འདིར་རྩལ་དུ་བཏོན་ནས་བཤད་འདོད་པ་ནི་བན་བོན་གྱི་མི་སྣ་འགའ་ཞིག་གནས་སྟངས་ལ་བསམ་གཞིག་གིས་དུས་སྐབས་དེའི་འཐབ་རྩོད་ཀྱི་ངོ་བོ་དངོས་གང་ཡིན་པ་དེ་ཁ་ཇེ་གསལ་དུ་བཏང་སྟེ།ཁྲི་སྲོང་དང་བོན་གཤེན་དང་བོན་གྱི་རྗེས་འཇུག་པ་ཚོའི་བར་གྱི་འབྲེལ་ལམ་དངོས་གང་ཡིན་པ་དེ་གསལ་འདོན་བྱེད་ཨེ་ཐུབ་བལྟ་རྒྱུ་ཡིན།